אחים ואחיות לנשק

שלט של "אחים לנשק" על בית ב[[הרצליה]]
אחים ואחיות לנשק (ידוע בשם הקודם אחים לנשק) הוא ארגון מחאה והתנדבות ישראלי שנוסד על ידי אנשי מילואים כחלק מתנועת המחאה נגד הרפורמה המשפטית שהוכרזה בינואר 2023. בינואר 2024 נרשם הארגון כעמותה בשם "אחים ואחיות לנשק - למען הדמוקרטיה".
במשך תשעת חודשי הפעילות הראשונים היה הארגון ממוקד במחאה, הסברה, ארגון הפגנות ופעולות ישירות של הקמת מיצגים ותליית שלטי ענק. עם פרוץ מתקפת הפתע על ישראל ב-7 באוקטובר 2023 ומלחמת חרבות ברזל בעקבותיה, הארגון סייע לאזרחים וחיילי צה"ל בדרכים שונות, ביניהן הסעות ורכישה והפצה של ציוד חסר, כגון אפודים קרמיים.

== הקמה ואופן פעילות ==
בינואר 2023 הקימו את הארגון סגן אלוף (מיל') רון שרף, רב-סמל (מיל') אייל נווה ורב-סמל (מיל') איתן הרצל, יוצאי סיירת מטכ"ל, בעקבות הצגת הרפורמה המשפטית על ידי שר המשפטים יריב לוין, שלתפיסתם צפויה הייתה לגרום לפגיעה קשה במשטר הדמוקרטי בישראל. ביוני 2023 נרשם הארגון כעמותה, שמייסדיה הם איתן הרצל והראל טיקטין.

מטרות הארגון הראשוניות היו עצירת צעדי החקיקה המתוכננים כחלק מהרפורמה, וביצור הדמוקרטיה הישראלית. מטרות אלו הורחבו לקידום תרומה והתנדבות לטובת החברה בישראל בדרך של שירות אזרחי ו/או צבאי; פיתוח והעצמת רעיונות של מנהל ציבורי תקין וטוהר מידות; הגנה על זכויות האזרח; קידום, פיתוח ומימוש מדינת ישראל כמדינה יהודית ודמוקרטית ברוח מגילת העצמאות וברוח מגילת זכויות האדם; קידום ופיתוח רעיונות של הגנה פורמלית על זכויות מיעוט וקידום שיח מכבד בין אוכלוסיות במדינת ישראל.

הארגון החל בקבוצת וואטסאפ של חברים מסיירת מטכ"ל, שפתח איתן הרצל במהלך מילואים משותפים. פעילותו החלה במסע של שלושה ימים, שהחל ב-8 בפברואר 2023, מלטרון לבית המשפט העליון בירושלים, אותו הגדירו היוזמים כמסע לשמירה על הדמוקרטיה בישראל. למסע הצטרפו יוצאי יחידות לוחמות ובכירים לשעבר במערכת הביטחון. ביומו השלישי השתתפו במסע כ-10,000 איש. למסע, כמו לפעילויות נוספות של הארגון, הצטרפו גם אזרחים, שאינם אנשי מילואים, התומכים במטרות הארגון ובפעולותיו.<ref></ref><ref></ref>

על פי ראיונות שבוצעו עם המייסדים, הארגון פעל בתקופת המחאה באמצעות מספר מעגלים: צוות היגוי שהורכב משבעה אנשים, שלכל אחד מהם תחום אחריות (דוגמת אסטרטגיה, מבצעים, קשרי חוץ, תקשורת, מודיעין); תחתם פעל צוות, שהוציא לפועל את המשימות, מטה ובו מספר מחלקות ומנגנון של כ-300 פעילים. בקבוצות וואטסאפ לעדכונים של הארגון חברים עשרות אלפים. חלק מהפעולות היו חשאיות וחלקן היו פתוחות לקהל הרחב. כל הפעילות נעשית בהתנדבות. מרבית אנשי הוועד המנהל הם מסיירת מטכ"ל ופעילים בו אנשי מילואים פעילים ולשעבר, יוצאי יחידות צבאיות נוספות, כמורן, שריון ושלדג.<ref></ref><ref></ref>

פעולות הארגון ממומנות באמצעות תרומות של הציבור הישראלי, יהדות ארצות הברית וכן ממכירת ציוד ממותג של הארגון (חולצות וכובעים).

== במחאה נגד הרפורמה המשפטית ==

במחאתו נגד הרפורמה המשפטית, הארגון קיים הפגנות מול בתיהם של שרים וחברי כנסת, "משמרות" עם עמדות שיח, הסברה בישראל ושאר העולם, עתירות משפטיות ופעולות שיבוש ומחאה, כגון תליית שלטי ענק, חסימת כבישים וחסימת הכניסה לארגונים ואתרים הנתפסים כאחראים ליוזמת החקיקה (כגון פורום קהלת) או מסמלים תחומי חיים שצפויים לדעת אנשי הארגון להיפגע קשות בעקבותיה (כגון משרד הביטחון והבורסה לניירות ערך). פעילות מרכזית נוספת הייתה החתמת אנשי מילואים על הצהרה להפסקת התנדבותם לשירות מילואים במקרה שחוקי המהפכה המשפטית יעברו.

ב-28 במרץ הודיעו מובילי הארגון שהשהו את המחאה בעקבות הצהרת ראש הממשלה בנימין נתניהו על השהיית החקיקה, על מנת לתת הזדמנות למהלך ההידברות<ref></ref> וכי יהיו ב"דקת קריאה" לחידושה אם ההידברות לא תישא פרי.<ref></ref> זמן קצר לאחר מכן שב הארגון לפעילות מחאה מלאה, לאחר שחברי הממשלה המשיכו לקדם את צעדי החקיקה.

החל מיוני 2023, פעילים של הארגון קיבלו הודעות על ביטול רישיון הנשק שלהם. הודעות על ביטול רישיון הנשק התקבלו גם לאחר אירועי 7 באוקטובר בקרב פעילים שהם קצינים במילואים עם נשק ארוך וחברים בכיתות כוננות.

ב-2 בפברואר 2024 פורסמו מטעם אחים לנשק מודעות ענק בעיתונים ובהם קריאה לקבוע תאריך מוסכם לבחירות עוד השנה.<ref></ref>

=== פעולות מחאה ושיבוש ===

[[רון שרף ממייסדי תנועת אחים לנשק נואם בהפגנה בחיפה ב-25 במרץ 2023]]
הפגנה מול ביתו של שר המשפטים יריב לוין
הפגנה של אחים לנשק ב[[נווה אטי"ב כנגד נתניהו שהתארח במלון ביישוב ב-4 באוקטובר 2023]]
במחאה קיימו פעילי הארגון מוקדי הפגנה, חלקם קבועים, מול בתיהם של שרים בממשלה וחברי כנסת ובקואליציה. בנוסף קיימו מחאות וביצעו פעולות שיבוש.
* ב"יום שיבוש" של ארגוני המחאה ב-1 במרץ 2023 נחסם כביש 1 באזור שער הגיא והוקמת מעבר גבול סמלי בין הדמוקרטיה לדיקטטורה.
* יום שיבוש ב-9 במרץ, נחסמה הכניסה למשרדי פורום קהלת, עמותה בעלת השפעה דומיננטית על קידום צעדי החקיקה של הממשלה, באמצעות חוטי תיל ושקי חול. בפעילות נעצרו רון שרף, ממייסדי הארגון, וחמישה פעילים נוספים. באותו יום חסמו עשרות מפעילי הארגון, בהם מפקדי חיל הים לשעבר עמי אילון ודוד בן בעש"ט, את נמל חיפה עם אבוקות וסירות, למשך כשעתיים תחת הכותרת "בדיקטטורה אין חופש תנועה".
* ביום שיבוש ב-16 במרץ, הוקמה לשכת גיוס סמלית מול עיריית בני ברק בקריאה לשוויון בנטל.
* הגעת קבוצה של פעילים מהים, בקיאקים ובשחייה, להפגנה מול ביתו של ראש הממשלה בנימין נתניהו בקיסריה ב-17 במרץ, במטרה להעביר לו את המסר שעליו להתערב ו"לעצור את ההפיכה המשטרית"
* הפגנה בפתח היישוב קריית ארבע, בו מתגורר השר לביטחון לאומי איתמר בן גביר, וקריאה לו להתפטר מתפקידו, ב-26 במרץ. הפגנה נוספת התקיימה ב-4 במאי מול ביתו של בן גביר בקריית ארבע. הוקם מיצג העוסק במקרי הרצח בחברה הערבית וברצח הנשים
* ביום העצמאות ה-75 למדינת ישראל ב-26 באפריל תלו פעילי הארגון שלט עם הכיתוב "דמוקרטיה" על מצוק מצדה ואת דגל ישראל ומגילת העצמאות בנחל קומראן.<ref></ref> בנוסף קיימו פעילים מחיל הים משט לאורך חופי תל אביב בכ-150 יאכטות.<ref></ref>
* ביום השוויון הלאומי ב-4 במאי, נערכו הפגנות כנגד אי גיוס בני ישיבות סמוך לביתו של הרב גרשון אדלשטיין ונפתחה "לשכת גיוס" סמלית מול ישיבת פוניבז',<ref></ref> בקריאה לחרדים לחתום על חוזה חדש עם המדינה ולקחת חלק בנטל השירות. כמו נערכה תפילת שחרית בשיתוף עם ארגון המחאה "דתיים, ציוניים, דמוקרטים" למול ביתו של השר בצלאל סמוטריץ' בקדומים
* הפגנה של עשרות פעילים מול ביתו של השר יצחק גולדקנופף בירושלים ב-16 במאי, במחאה על העברת הכספים הקואליציוניים לחרדים וקרן הארנונה. ב-17 במאי התקיימה הפגנה בבני ברק, בסמוך לביתו של יו"ר ועדת הכספים ח"כ משה גפני, כנגד הצעת חוק הארנונה וחלוקת התקציב הצפויה לציבור החרדי.<ref></ref>
* חסימת הגישה לרחוב בעיר מודיעין שבו מתגורר שר המשפטים יריב לוין, עם גדרות תיל וצמיגים בוערים, ב-27 ביוני.
* ביום מחאה שנערך ב-3 ביולי, חסמו פעילים את הכניסה לנמל חיפה.<ref></ref>
* ב-9 ביולי קיימו מאות פעילים "לילה לבן" מול ביתו של שר הביטחון, במהלכו נשאו נאומים בכירים לשעבר במערכת הביטחון וקראו לגלנט שלא לתת יד להמשך החקיקה.
* ביום מחאה ב-18 ביולי אזקו עצמם עשרות פעילים בשרשראות לשער הקריה ברחוב קפלן, תל אביב. כמו כן, מאות מפגינים חסמו את הכניסות לבורסה לניירות ערך בתל אביב.
* ב-24 באוגוסט הפגינו פעילי הארגון מול ביתו של בצלאל סמוטריץ' ביישוב קדומים, עם אבוקות ומיצג של לוחות הברית, ומנעו את יציאתו מביתו.
* ב-11 בספטמבר, ערב הדיון בבג"ץ על ביטול עילת הסבירות, הפגינו מאות פעילים ליד ביתו של יריב לוין, חסמו את חניון ביתו והוא חולץ ברכב אבטחה דרך יציאה צדדית.
* ב-4 באוקטובר 2023, הפגינו אחים לנשק בנווה אטי"ב נגד נתניהו שהתארח במלון ביישוב.

=== פעולות הסברה, הידברות וקירוב ===
לאורך תקופת המחאה נאמו מייסדי הארגון ופעילים מרכזיים בו בהפגנות, דוגמת הבמה המרכזית של המחאה ברחוב קפלן בתל אביב.<ref></ref> פעילי הארגון התראיינו באמצעי התקשורת בישראל,<ref></ref> וכתבות על הארגון פורסמו בתקשורת זרה<ref></ref> ואף הוקדשה להם כתבה בתוכנית "60 דקות" האמריקאית.<ref></ref> פעילי הארגון הקימו עמדות שיח מחוץ לבתי שרים וחברי כנסת וניהלו שיחות עם רבנים מהציונות הדתית במטרה לייצר הידברות ולהעביר את המסר שצבא העם מתפרק בעקבות צעדי החקיקה. כמו כן הוקם אוהל הידברות עם צעירים חרדים המגיעים ללשכת הגיוס בתל השומר לצורך קבלת פטור מגיוס, שפעל במשמרות, החל מ-20 במרץ.<ref></ref> אנשי הארגון הפיקו סדרת סרטוני הסברה ("המגדלור") עם דמויות מובילות בחברה הישראלית.<ref></ref> בנוסף נעשו פעולות הסברה וקירוב נקודתיות, ותפילה משותפת לשלמות העם,<ref></ref> חלוקת זרי פרחים בתחנות המשטרה,<ref></ref> וקמפיין הקורא לחרדים לחלוקה בנטל באמצעות שירות צבאי או אזרחי.<ref></ref>

=== הפסקת התנדבות למילואים ===
רחבת [[מוזאון תל אביב לקראת אירוע הודעה על השהיית ההתנדבות למילואים שארגן הארגון]]
ב-21 במרץ קיימו מובילי הארגון מסיבת עיתונאים ובה הכריזו שיחתימו אנשי מילואים על עצומה לפיה יפסיקו את התנדבותם לשירות מילואים אם צעדי החקיקה המתוכננים יעברו. בימים שלאחר מכן הלכו והתרבו הדיווחים על חתימות של אנשי מילואים על העצומה.<ref></ref><ref></ref>

פעילי הארגון חזרו והזהירו מפני נזק בלתי־הפיך שיתרחש בצבא אם לא תיעצר החקיקה.<ref></ref> ב-19 ביולי התכנסו חברי הארגון ברחבת מוזאון תל אביב לאירוע שבו הודיעו על השהיית ההתנדבות במילואים במטרה לשמור על ערכי רוח צה"ל.<ref></ref> בימים שלאחר מכן פנו פעילי הארגון לרמטכ"ל רב-אלוף הרצי הלוי בדרישה: "דפוק על השולחן ואמור בקול רם וברור: 'אתם מפרקים את צבא העם! החקיקה שלכם מסוכנת לביטחון המדינה!"<ref></ref>

ב-22 ביולי קיים הארגון מסיבת עיתונאים עם נציגי עשרות יחידות והודיע ש־10,000 איש הפסיקו התנדבותם למילואים בעקבות קידום החקיקה.<ref></ref>

=== עתירה משפטית ===
ב-16 באוגוסט 2023 הגיש הארגון לבג"ץ עתירה למתן צווים לממשלה בנוגע להחלטתה לא לאכוף גיוס חרדים בעקבות פקיעת חוק שירות ביטחון.

== במלחמת חרבות ברזל ==

חמ"ל הנעדרים של אחים לנשק בתל אביב
מתנדבי אחים לנשק בעבודות חקלאיות ביישובי עוטף עזה לאחר פרוץ מלחמת חרבות ברזל
מתנדבי אחים לנשק בפעילות להצלת כלבים שנותרו בישובי עוטף עזה לאחר פרוץ מלחמת חרבות ברזל

בבוקר 7 באוקטובר 2023, עם היוודע דבר מתקפת הפתע על ישראל ועל רקע הידיעות על הטבח בדרום, הודיעו מובילי התנועה שכל פעילות המחאה נפסקת, וקראו לחיילי המילואים להתייצב להגנת המדינה.<ref></ref> הארגון פתח חמ"ל הסעות לנקראים בצו 8 ולאזרחים הזקוקים להסעה מהעוטף, בעת שהתחבורה הציבורית לא פעלה עקב השבת.<ref></ref> עוד באותו יום הוסבו התשתיות ששימשו למחאה כדי לסייע לכוחות הביטחון ולניצולי הטבח שביצע חמאס. הארגון פעל במלחמה, במענה על צרכים אזרחיים וצבאיים, תחת השם "החמ"ל האזרחי", שנרשם כעמותה בשם "אחים ואחיות לישראל - חמ"ל אזרחי" עוד ביוני 2023.

התנועה הקימה חמ"לים בתל אביב, בבית קמה ובאילת, שריכזו יוזמות שבהן פעלו 15 אלף מתנדבים. המתנדבים חילצו כ־2500 משפחות מאזורי העימות בעוטף עזה למרחבים מוגנים תוך כדי הלחימה של כוחות צה"ל באזור, והסיעו חיילי מילואים ומשפחות, אירחו אותן, ומצאו פתרונות דיור עבורן; הם גם סייעו לכוחות הביטחון באיתור נעדרים באמצעים טכנולוגיים; חילצו בעלי חיים וחיות מחמד שנותרו באזורי העימות; חילקו ערכות רפואיות; הפעילו מערך תמיכה במשפחות חללים, נעדרים וחטופים; מסרו ארוחות חמות למשפחות הפצועים; סיפקו ציוד למשפחות המתאבלות; והקימו אתר הנצחה ומידע לזכרם של החיילים שנפלו והאזרחים שנרצחו.<ref></ref>

לקראת הלחימה ברצועת עזה, הארגון אסף ציוד נדרש למשפחות ולחיילים, וייבא בהיטס ציוד חסר כגון אפודים קרמיים ורובוטים דמויי־כלב.<ref></ref> ב-20 באוקטובר החלו מתנדבי אחים לנשק<ref></ref> לסייע במשקים חקלאיים בעוטף עזה, ובהמשך גם בצפון ישראל, שסבלו ממחסור בידיים עובדות.<ref></ref>

יוזמה נוספת של הארגון, "בצרה קראת ואחלצך" (First Line Med), עסקה בגיוס תרומות ורכישת ציוד רפואי שחולק ליחידות הצבא בחזית וכן למרפאות ואנשי ביטחון בעורף. בנוסף, היוזמה מסייעת במתן טיפולי בריאות הנפש לנפגעים.

בנובמבר 2023 החל הארגון בהקמה והפעלה של כ-100 מרכזים לחינוך משלים, בשיתוף עם המועצות המקומיות והאזוריות באתרים אליהם פונו אזרחים, בהם חלה פגיעה משמעותית במסגרות החינוך הפורמלי ופעילויות החינוך המשלים, בעיקר לבני נוער.

ב-12 באוקטובר 2023 ביקר מזכיר המדינה האמריקאי אנתוני בלינקן בחמ"ל שהקימה התנועה במתחם אקספו בתל אביב. בחמ"ל התנועה ביקרו ותמכו גם נציגים תקשורת מהעולם,<ref></ref> עיתונאים ישראלים,<ref></ref><ref name=":5"></ref> שגרירים זרים,<ref></ref> ופוליטיקאים.<ref></ref><ref></ref> גם הקומיקאי ג'רי סיינפלד ביקר בחמ"ל הארגון.

ב-15 בנובמבר 2023 אישרה ועדת הכספים של הכנסת בנוהל מקוצר מתן זיכוי ממס לתרומות (סעיף 46) לעמותת "אחים ואחיות לישראל - חמ"ל אזרחי", בשל תרומתה למדינה ואזרחיה מאז פרוץ המלחמה.

ב-20 במאי 2024 היה הארגון שותף, עם עוד ארגוני מחאה, בשיירת מחאה שעלתה לירושלים במטרה להפגין מול משכן הכנסת, בשעת פתיחת כנס הקיץ, בתמיכה בחטופים ובקריאה להקדמת הבחירות. המפגינים חסמו את כביש 1 ובמקום התפתחו עימותים בין מפגינים לשוטרים. שבעה מפגינים נעצרו<ref></ref> ובית המשפט הורה על שחרורם.

ביוני 2024 נמנתה עמותת "אחים ואחיות לישראל - חמ"ל אזרחי" עם מקבלי אות הנשיא להתנדבות, על פעילותה ש"נעשתה בהיקף עצום, בכל הארץ עם עשרות אלפי מתנדבים ובזמן שיא".

== הוקרה ==
הענקת [[אות הנשיא להתנדבות על ידי יצחק הרצוג לחמ"לים במלחמת חרבות ברזל. נציגי החמ"ל האזרחי הם: שירי מאירזון שלישית משמאל, וצחי גנור שני משמאל]]
הארגון קיבל את פרס ג'ון מקיין בכנס Halifax בקנדה על הגנתו על הדמוקרטיה הישראלית, וסיועו האזרחי מאז אירועי 7 באוקטובר. ב-18 בנובמבר 2023, העניק לו את הפרס השנתי ע"ש הסנטור ג'ון מקיין על "מנהיגות יוצאת דופן בחתירה לצדק אנושי".<ref name=":0"></ref>

ב־22 בינואר 2024 קיבל הארגון את אות גיבורי העורף של המועצה הציונית בישראל על פעילותו בעורף הישראלי במלחמה.

ב-28 בפברואר 2024 קיבלו הנשים הפעילות בארגון ("אחיות לנשק") את אות אבירות מרכז פרס לשלום ולחדשנות לאותה השנה, בעקבות פעילותן למתן מענה במגוון תחומים לאחר אירועי 7 באוקטובר.<ref></ref>

ביוני 2024 הוענק אות הנשיא להתנדבות לחמ"ל האזרחי שהפעיל הארגון בעת מלחמת חרבות ברזל. באותו החודש העניקה אוניברסיטת רייכמן לאייל נווה תואר דוקטור לשם כבוד, כהוקרה על הקמת החמ"ל האזרחי.<ref></ref>

ביולי 2024 העניק ראש עיריית שדרות, אלון דוידי, אות הוקרה לחמ"ל האזרחי של "אחים לנשק", זאת בשל "תרומתם הייחודית לעיר בתקופת המלחמה".<ref></ref>

== ביקורת ==

ב-26 ביוני 2023 כינה השר בצלאל סמוטריץ' את פעילי הארגון "טרולים" בעקבות הודעתם על החזרת איום הפסקת ההתנדבות, וקרא לראשי מערכת הביטחון לטפל בהם בחומרה.<ref></ref>

ב-27 ביוני 2023 לאחר שפעילים חסמו את הכניסה לרחוב מגוריו בעזרת גדרות תיל וצמיגים בוערים, כינה השר יריב לוין את המפגינים "קבוצה אלימה".

ב-18 ביולי 2023 תקף הרמטכ"ל רא"ל הרצי הלוי את הארגון ואמר "כל מי שקורא לאי התייצבות בימים אלה, פוגע בצה"ל, פוגע גם בביטחון המדינה". ב"אחים לנשק" הגיבו: „הרמטכ"ל יורה את חציו בכיוון הלא נכון. האחראים האמיתיים לסכנת האי התנדבות יושבים במשרדי הממשלה ומסדרונות הכנסת, קורעים את העם, מפרקים את הצבא ומסכנים את ביטחון ישראל. הפטריוטים הישראלים נמצאים היום ברחובות ומגינים על ישראל כיהודית ודמוקרטית, כי צבא עם יש רק בדמוקרטיה”.<ref></ref>

ראש הממשלה בנימין נתניהו תקף את אנשי המילואים שהודיעו על הפסקת התנדבות ואמר: "הסרבנות מסכנת את הביטחון של כל אזרחי ישראל. בדמוקרטיה הצבא כפוף לממשלה ולא מכופף את הממשלה. כשגורמים בצבא מנסים באיומים להכתיב את מדיניות הממשלה זהו דבר פסול, ואם הם מכתיבים אותה - זהו קץ הדמוקרטיה. מי שגורר את צה"ל לוויכוח הפוליטי, מי שמאיים בסרבנות, צריך לדעת שסרבנות מצד אחד מובילה בהכרח לסרבנות מהצד השני”.<ref></ref> "אחים לנשק" הגיבו: „מי שציפה בערב תשעה באב למנהיגות אחראית ומאחדת קיבל את ביבי לחוץ מסית משקר ומרמה את הציבור. ביידן, הנגיד, מנדלבליט, ראשי מערכת הביטחון והעם כבר אמרו לך כולם – רק גניזה של חוקי הדיקטטורה תציל את ישראל כי עילת הסבירות היא דיקטטורה על מלא. כמו ששמרנו על מדינת ישראל במשך עשרות שנים ככה נמשיך לשמור ולהגן עליה כמדינה יהודית ודמוקרטית לדורות. צבא העם יש רק בדמוקרטיה”.<ref></ref>

במהלך ההפגנה המרכזית נגד צעדי החקיקה ברחוב קפלן בתל אביב, ב-1 ביולי 2023, התפתח עימות אלים בין פעילי הארגון לבין פעילי "הגוש נגד הכיבוש" שהניפו דגלי פלסטין, וניסו לפרוש שלט שעליו כתוב "חובה להתנגד לטרור מתנחלים". בתגובה, אחד מפעילי הארגון תקף בגז פלפל מפגין שהיה בידו דגל אש"ף, במקום התפתח עימות והתוקף עוכב לחקירה.<ref></ref> האירוע גרר ביקורת,<ref></ref><ref></ref> וגם הארגון פרסם הודעה שבה כתב שהוא מכבד את כל שותפיו למחאה ומגנה את גילויי האלימות.<ref></ref>

== קישורים חיצוניים ==

* 

* 
* [https://www.hamal.org.il/so/52Oo24_7m?languageTag=en עדכונים מהחמ"ל האזרחי] של אחים לנשק
* ערוץ 13, המקור, עונה 22, פרק 6: [https://13tv.co.il/all-shows/hamakor-902985957/season-8/episode-903468761/ המהפכה המשפטית | משדר מיוחד]
* 
* 
* The Marker, [https://open.spotify.com/episode/2bC8usPF9C9PEyrSAeg69h "מזל שהחומר האנושי בכנסת גרוע. מיהרו לחוקק הכל - וחשפו את קהלת"], פודקאסט "האינטרסנטים", 27 ביולי 2023.
* 

== הערות שוליים ==

קטגוריה:ארגונים פוליטיים בישראל
קטגוריה:ישראל: ארגונים העוסקים בצה"ל
קטגוריה:ישראל: עמותות
קטגוריה:אקטיביזם
קטגוריה:מילואים בישראל
קטגוריה:מקבלי אות הנשיא להתנדבות
קטגוריה:מחאה בישראל